Kopējā pārskatīšana par to, kā tiek īstenots Nolīgums starp Eiropas Savienību un Amerikas Savienotajām Valstīm par tādu finanšu ziņojumapmaiņas datu apstrādi un nodošanu, kurus Eiropas Savienība dara pieejamus ASV, lai īstenotu Teroristu finansēšanas izsekošanas programmu

KOMISIJAS ZIŅOJUMS EIROPAS PARLAMENTAM UN PADOMEI

Kopējā pārskatīšana par to, kā tiek īstenots Nolīgums starp Eiropas Savienību un Amerikas Savienotajām Valstīm par tādu finanšu ziņojumapmaiņas datu apstrādi un nodošanu, kurus Eiropas Savienība dara pieejamus ASV, lai īstenotu Teroristu finansēšanas izsekošanas programmu

Nolīgums starp Eiropas Savienību un Amerikas Savienotajām Valstīm par tādu finanšu ziņojumapmaiņas datu apstrādi un nodošanu, kurus Eiropas Savienība dara pieejamus Amerikas Savienotajām Valstīm, lai īstenotu Teroristu finansēšanas izsekošanas programmu (TFTP), stājās spēkā 2010. gada 1. augustā.

Procedūras jautājumi

Nolīguma 13. pantā ir paredzētas aizsardzības pasākumu, kontroles pasākumu un savstarpējības noteikumu kopīgas pārskatīšanas, ko veic pārskatīšanas grupas no Eiropas Savienības un ASV, kurās ir iekļauta Eiropas Komisija, ASV Valsts kases departaments un pārstāvji no divām datu aizsardzības iestādēm no ES dalībvalstīm, un kurās var iekļaut arī drošības un datu aizsardzības ekspertus, kā arī personas ar pieredzi tieslietās.

Šis ziņojums attiecas uz Nolīguma ceturto kopīgo pārskatīšanu kopš tā stāšanās spēkā un aptver 22 mēnešu laikposmu no 2014. gada 1. marta līdz 2015. gada 31. decembrim. Nolīguma pirmā kopīgā pārskatīšana, ko veica 2011. gada februārī, aptvēra pirmos sešus mēnešus pēc Nolīguma stāšanās spēkā (no 2010. gada 1. augusta līdz 2011. gada 31. janvārim), bet otrā kopīgā pārskatīšana, ko veica 2012. gada oktobrī, aptvēra turpmākos divdesmit mēnešus (no 2011. gada 1. februāra līdz 2012. gada 30. septembrim). Trešā pārskatīšana, kas tika veikta 2014. gada aprīlī, aptver septiņpadsmit mēnešu laikposmu (no 2012. gada 1. oktobra līdz 2014. gada 28. februārim). Komisija 2013. gada 27. novembrī pieņēma Paziņojumu par Komisijas un ASV Valsts kases departamenta kopīgo ziņojumu par TFTP pārsūtīto datu, kurus sniedz saskaņā ar Nolīguma 6. panta 6. punktu, vērtību.

Saskaņā ar 13. panta 3. punktu pārskatīšanas nolūkā Eiropas Savienību pārstāvēja Eiropas Komisija, bet ASV pārstāvēja ASV Valsts kases departaments. ES pārskatīšanas grupu vadīja Komisijas augsta ranga ierēdnis, un tajā kopumā darbojās divi Komisijas darbinieki, pārstāvji no divām datu aizsardzības iestādēm un viens eksperts tieslietu jautājumos no Eurojust.

Ceturtā kopīgā pārskatīšana tika veikta divos galvenajos posmos: 2016. gada 1. martā Hāgā Eiropola telpās un 2016. gada 15.–16. martā Vašingtonā ASV Valsts kases departamentā (“Valsts kase”).

Šis ziņojums balstās uz informāciju, kas ietverta rakstiskajās atbildēs, kuras Valsts kase sniedza uz ES anketu, kas bija nosūtīta pirms pārskatīšanas, informāciju, kura tika iegūta diskusijās ar Valsts kases darbiniekiem, kā arī informāciju, kas ietverta citos publiski pieejamos Valsts kases dokumentos. Turklāt tika izmantota informācija, ko pārskatīšanas laikā sniedza Eiropola darbinieki, un tika izskatīts Eiropola Apvienotās uzraudzības iestādes (AUI) 2015. gada septembra inspekcijas ziņojums. Lai iegūtu savā rīcībā pilnīgu pieejamo informāciju, Komisija arī tikās ar izraudzīto pakalpojumu sniedzēju un saņēma no tā informāciju.

Secinājumi un ieteikumi

Pamatojoties uz informāciju un paskaidrojumiem, kas saņemti no Valsts kases, Eiropola, izraudzītā pakalpojumu sniedzēja un neatkarīgajiem uzraudzītājiem, attiecīgo dokumentu un TFTP sniegtajos datos veikto meklējumu reprezentatīvā parauga pārbaudi, Komisija ir guvusi pārliecību, ka Nolīgums un tā aizsardzības un kontroles pasākumi tiek pienācīgi īstenoti un ka Valsts kase ir veikusi pēcpasākumus attiecībā uz otrās kopīgās pārskatīšanas konstatējumiem. Komisija jo īpaši ir apmierināta ar rezultātiem diskusijās par 15. pantu attiecībā uz piekļuves tiesībām un veidu, kādā Valsts kase arī turpmāk vērtēs nepieciešamību saglabāt iegūtos datus Nolīguma 6. panta 7. punkta nozīmē.

Eiropols savus pārbaudes uzdevumus veic pilnīgā saskaņā ar 4. pantu, pamatojoties uz sīku un regulāri atjauninātu apliecinošo dokumentāciju, ko tas saņem no Valsts kases. Pārraudzības mehānisms darbojas sekmīgi, un ar to tiek efektīvi nodrošināts, ka datu apstrāde atbilst 5. pantā paredzētajiem nosacījumiem. Ik pēc pusgada visi neizmantotie dati tiek dzēsti, lai nodrošinātu, ka visi šādi dati tiek dzēsti vēlākais piecus gadus pēc to saņemšanas saskaņā ar Nolīguma 6. panta 4. punktu. Valsts kases veiktajos iegūto datu regulārajos izvērtējumos tiek novērtēti datu glabāšanas periodi. Attiecīgā informācija par datu labošanas procesu ir iekļauta Valsts kases tīmekļa vietnē.

Ņemot vērā iespējamos turpmākos uzlabojumus, Komisija ierosina dalībvalstīm apsvērt regulāras atgriezeniskās saites nodrošināšanu par TFTP datiem, kas saņemti no Valsts kases, jo tā varētu vēl vairāk uzlabot tās informācijas kvalitāti un kvantitāti, kuras apmaiņu veic saskaņā ar 9. un 10. pantu. Komisija arī mudina Eiropolu turpināt centienus aktīvi veicināt izpratni par TFTP un sniegt atbalstu dalībvalstīm, kuras lūdz padomu un dalīties pieredzē par to, kā sagatavot 10. panta pieprasījumus. Svarīgi, lai Eiropols 4. pantā paredzētos pārbaudes uzdevumus arī turpmāk veiktu tikpat rūpīgi un neatkarīgi kā pašlaik.

Saistībā ar pārskatīšanu Valsts kase rakstiski apstiprināja 2013. gada konsultāciju laikā sniegto garantiju spēkā esību. Tā apgalvoja, ka kopš TFTP Nolīguma stāšanās spēkā 2010. gada augustā ASV valdība, ieskaitot visus departamentus un aģentūras, nav vākusi finanšu maksājumu ziņojumus no izraudzītā pakalpojumu sniedzēja Eiropas Savienībā, izņemot gadījumus, kad to atļauj TFTP Nolīgums. Valsts kase arī apgalvoja, ka minētajā laikā ASV valdība nav izdevusi rīkojumus izraudzītajam pakalpojumu sniedzējam ES vai izraudzītajam pakalpojumu sniedzējam ASV, prasot iesniegt ES glabātus datus, izņemot gadījumus, kad to atļauj TFTP Nolīguma 4. pants. Valsts kase arī apstiprināja, ka ASV ir pilnībā ievērojusi un arī turpmāk plāno pilnībā ievērot visas savas saistības, kas paredzētas TFTP Nolīgumā.

TFTP joprojām ir svarīgs instruments nolūkā iegūt savlaicīgu, precīzu un uzticamu informāciju par darbībām, kas saistītas ar iespējamām teroristu plānošanas un finansēšanas darbībām. Tā palīdz identificēt un izsekot teroristus un viņu atbalsta tīklus visā pasaulē

Komisija pauž gandarījumu par ASV iestāžu arvien lielāko pārredzamību informācijas apmaiņā, kas apliecina TFTP nozīmi saistībā ar starptautiskajiem pretterorisma pasākumiem. Sīkāka informācija par to, kā TFTP sniegtos datus var izmantot un kā tos izmanto, un konkrēti gadījumi, kas aprakstīti Kopīgajā ziņojumā par TFTP pārsūtīto datu vērtību un saistībā ar šo pārskatīšanu, ir būtisks solis uz priekšu, lai vēl labāk izskaidrotu TFTP darbību un tās pievienoto vērtību.

Šajā pārskata periodā ES no TFTP ir spējusi gūt vairāk priekšrocību nekā iepriekšējos ziņojumos izskatītajos pārskata periodos. Dažos gadījumos, pamatojoties uz saskaņā ar Nolīgumu sniegto informāciju, tika sāktas konkrētas izmeklēšanas saistībā ar teroristu uzbrukumiem ES teritorijā. ASV iestādes plaši izmantoja Nolīguma 9. pantā paredzēto iespēju ar TFTP palīdzību iegūto informāciju uzreiz sniegt ES iestādēm. Pārskata periodā Eiropols turklāt proaktīvi ierosināja virkni pieprasījumu saskaņā ar Nolīguma 10. pantu. Tas palīdzēja palielināt ES iestāžu zinātību par TFTP, kā rezultātā šīs iestādes sāka vairāk izmantot TFTP.

Nolīguma regulārai pārskatīšanai ir būtiska loma tā pareizas īstenošanas nodrošināšanā, uzticības gaisotnes veidošanā starp līgumslēdzējām pusēm un paļāvības sniegšanā ieinteresētajām personām par TFTP instrumenta lietderību. Komisija un Valsts kase ir vienojušās nākamo kopīgo pārskatīšanu saskaņā ar Nolīguma 13. pantu veikt 2018. gada sākumā.